
שינויים בתקציב לשנת 2006

היו"ר יעקב ליצמן:


אני  פותח את ישיבת הוועדה בנושא העברות תקציביות לשנת 2006.

פנייה מספר 341-342.

יהודה סבן:


מדובר בהעברה תקציבית למשרד האוצר, בעיקר תקציב יועצים ברשות החברות וללשכה של השר משולם נהרי.

היו"ר יעקב ליצמן:


מי בעד? מי נגד?

פנייה מספר 341342 – אושרה

פנייה מספר 343.


מי בעד? מי נגד?

פנייה מספר 343 – אושרה

פנייה מספר 346 – תחבורה

פנייה מספר 347 – מינהל

יהודה סבן:


מדובר בפנייה שכבר עלתה בישיבה קודמת של הוועדה.

ראובן ריבלין:


היינו צריכים לקבל היום הרשאה. קיבלנו?

קריאה:


קיבלנו.

אביגדור יצחקי:


עשרים מיליון. דיברתי עם שר האוצר והוא אמר בחצי חיוך שעכשיו צריך לבוא בדברים כדי לראות כמה הסכום עד סוף הקיץ.

שלי יחימוביץ:


אדוני היושב-ראש, מורחים אותך.

היו"ר יעקב ליצמן:


אני הצבעתי נגד. אני אומר לפרוטוקול – כדי שלא יגידו שמורחים אותי – שלא יהיו עשרים מיליון. האוצר טוען שלא צריך.

אביגדור יצחקי:


ברשותך, אדוני היושב-ראש, אני רוצה להציע הצעה. אני מציע למנות שני אנשים – ותמנה את מי שאתה רוצה – כי יש התחייבות של הקואליציה לתמוך בעשרים מיליון שקלים – כדי שישבו וידונו מי צריך לעשות.   הקואליציה תתמוך  בכל הצעה  שיביאו האנשים שאתה תמנה.

היו"ר יעקב ליצמן:


האמת היא שאנחנו דיברנו אתמול ואמרנו שצריך לכסות את החסר. אמר מישהו סכום של עשרים מיליון שקלים, וכך נולד הסכום הזה. אני רוצה להיות הגון ולומר לחברי הכנסת שהאוצר טוען שאין צורך בעשרים מיליון שקלים. אני רוצה שהכול יהיה על השולחן. אם חברי הכנסת עומדים על סכום של עשרים מיליון שקלים, זאת זכותם. אם הם אומרים כמה שצריך, אז כמה שצריך.

אביגדור יצחקי:


למה ההצעה שלי לא טובה?

היו"ר יעקב ליצמן:


אני מסכים, אבל אני רוצה שהדברים יהיו בפרוטוקול. אני אמנה את אלה שעשו את ההסכם, את רובי ריבלין וחיים אורון.

ראובן ריבלין:


אני מבקש שבוועדה יהיו שלושה חברים, השניים שהזכרת וגם חבר הכנסת אביגדור יצחקי.

היו"ר יעקב ליצמן:


בסדר.

ראובן ריבלין:


הואיל והקואליציה, באמצעות היושב-ראש שלה, הודיעה שהיא תתמוך ותחייב את הממשלה לקיים את ההבטחה שניתנה בעניין האחיות בבתי-הספר, שמעבירים את הכסף  למבצע הזה, הם יקבעו אם צריך או לא צריך ובלבד שימולאו כל אותם דברים שלשמם אתמול התקיים הוויכוח  והתקבלה הכרעה, אנחנו ממשיכים לדון בעניין הזה. אחרת לא היינו דנים בשום בקשה של האוצר.

היו"ר יעקב ליצמן:


הצוות הזה חייב להעביר אלינו את הממצאים, ומדובר בשני דברים: כסף לשנה ותקציב לשנה הבאה.

ראובן ריבלין:


הכסף לשנה שייכנס לבסיס.

היו"ר יעקב ליצמן:


אמרתי שני דברים: כסף שחסר השנה ושייכנס בבסיס התקציב.

פנייה מספר 347 – מינהל מקרקעי ישראל.

ביקשנו הבהרות מהמינהל ואכן קיבלנו אותן בכתב והנחנו אותן לפניכם. אני חושב שהחומר מאוד מפורט ולא צריך יותר.

יהודה סבן:


הפנייה נועדה להקדים את הביצוע של תשלום חלק מהיטל השבחה לרשויות, והיא למעשה הגדלת התקציב בחמישים מיליון שקלים.

היו"ר יעקב ליצמן:


מי נגד? מי בעד?

פנייה 347 – אושרה

פנייה מספר 363 – משרד החקלאות.


מי בעד? מי נגד?

פנייה 363 – אושרה

פנייה מספר 367 – בינוי

אריאל לוין:


זאת העברה מהאפוטרופוס הכללי.

היו"ר יעקב ליצמן:


מי בעד? מי נגד?

פנייה 367 – אושרה

פנייה מספר  385

אריאל לוין:


פעילות תצלומי אוויר והתפעול ביחידת הפיקוח והבנייה במשרד הפנים.

קריאה:


יש פעילות?

אריאל לוין:


אני מניח שכן. אחת לשש שנים עושים תצלום של כל המדינה.

היו"ר יעקב ליצמן:


מי בעד? מי נגד?

פנייה 385 – אושרה

פנייה מספר  387 – פסקי-דין.

אריאל לוין:


הפנייה נועדה לתקצב מספר פרויקטים בדיור הממשלתי, בהם שיפוץ במשרד השיכון בירושלים, שיפוץ של משרד הפנים בירושלים, עבודות במתחם הרכבת בבני-ברק ותשלום פסקי-דין.

היו"ר יעקב ליצמן:


מי בעד? מי נגד?

פנייה 387 – אושרה

פנייה מספר  389

טמיר כהן:


זה תת-סעיף בתוך סעיף המרכבה.

ניסן סלומינסקי:

הסעיף הכללי הוא פיתוח וסעיף המשנה הוא מרכבה, סעיף משנה למשנה הוא תנועות מיוחדות.

היו"ר יעקב ליצמן:


העברתי את זה כי אני רוצה לבדוק אולי נקיים דיון בנושא.

פנייה מספר 390-391.


מי בעד? מי נגד?

פנייה מספר 390-391 – אושרה

פנייה מספר 392 – נציבות המים


מי בעד? מי נגד?

פנייה מספר 392 – אושרה

פנייה מספר 393 – משק המים

עדי  ויינברג:


מדובר בשינויים פנימיים בתקציב נציבות המים, שהם בעיקר התאמות שכר לקראת סוף השנה.

היו"ר יעקב ליצמן:


מי בעד? מי נגד?

פנייה מספר 393 – אושרה

פנייה מספר 394

עדי ויינברג:

מדובר בקיזוז של 14 מיליון שקלים מהרשות הפלשתינאית להקמת מאגר שמטפל בין היתר בשופכין. צריך להחזיר להם בעיקר מע"מ.

היו"ר יעקב ליצמן:


מי בעד? מי נגד?

פנייה מספר 394 – אושרה

פנייה מספר 398

קריאה:


מדובר בהסכם קיבוצי שנחתם עם המינהל. בנוסף מתבצעים שינויים בתקציבי המיכון.

היו"ר יעקב ליצמן:


מי בעד? מי נגד?

פנייה מספר 398 – אושרה

פנייה מספר 399.


מי בעד? מי נגד?

פנייה מספר 399 – אושרה

פנייה מספר 401

קריאה:


אין אף אחד מהתיירות.

ראובן ריבלין:


תיירות לא אישרנו?

היו"ר יעקב ליצמן:


אין כאן נציג.

אביגדור יצחקי:


זו הרשאה להתחייב.

היו"ר יעקב ליצמן:


אין כאן נציג.

אביגדור יצחקי:


תיירות היום זה הדבר הכי חשוב.

היו"ר יעקב ליצמן:


שכנעת אותי. אנחנו מצביעים על פנייה מספר 401. מי בעד? מי נגד?

פנייה מספר 401 – אושרה

אביגדור יצחקי:


אדוני היושב-ראש, אני רוצה שתבין שהייתה כאן קונפרודוקציה מדהימה בין חברת הכנסת שלי יחימוביץ וביני בנושא של העברת תקציב לתיירות.

היו"ר יעקב ליצמן:


פנייה מספר 407.

אריאל לוין:


יש שתי החלטות ממשלה, אחת לגבי הדרוזים והשנייה לגבי הבדואים.

היו"ר יעקב ליצמן:


שכנעת אותי לתמוך, אבל אני מוחה על כך שלא נעשה דבר לתיקון המצב במגזר החרדי.

ראובן ריבלין:


אם היית אומר שבגלל מה שאמרת עכשיו לא מצביעים על שום נושא,  הייתי אתך, אבל אני לא רוצה לקפח את הערבים.

היו"ר יעקב ליצמן:


הייתי חייב להעיר את ההערה. 

מי בעד? מי נגד?

פנייה מספר 407 – אושרה

פנייה מספר 408 – פנים

ראובן ריבלין:


גם זה לגבי המגזר הערבי.

ודים גורדון:


הרשאה להתחייב לצורך יצירת התקשרויות ארוכות טווח עם תובעים משפטיים חיצוניים.

היו"ר יעקב ליצמן:


כתוב כאן ששר הבינוי והשיכון מציע שינויים.

ודים גורדון:


זו טעות סופר.

ראובן ריבלין:

שיבואו אלינו כדי להסביר.

ודים גורדון:


שימו לב שמדובר בהרשאה להתחייב.

היו"ר יעקב ליצמן:


מי בעד? מי נגד? 1. מי נמנע? 1.

פנייה מספר 408 - אושרה

פנייה מספר 409

קריאה:


כיסוי גירעונות שכר של משטרת ישראל.

היו"ר יעקב ליצמן:


יש לי שאלה שאמנם לא שייכת לפנייה הזאת, אבל זו שאלה עקרונית. בשיכון היה סעיף שמירה על העיר העתיקה. כמה כסף היה?

אריאל לוין:


בבסיס היה 32 מיליון שקלים.

היו"ר יעקב ליצמן:


היה סכום של 32 מיליון שקלים שהכנסות לדורותיהן אישרו לכמה שנים. הכסף הזה עבר ממשרד השיכון למשרד לביטחון פנים עבור שמירה בעיר העתיקה. מי מבטיח לנו שהשמירה הזאת נמשכת?

קריאה:


הם מודיעים במפורש לא. הם אומרים שיעשו רק אזורי.

היו"ר יעקב ליצמן:


אני רוצה לקבל תשובה רשמית. אני חושב שזה חמור מאוד. היה תקציב של 36 מיליון שקלים לשמירה על העיר העתיקה. אני שואל איפה הכסף הזה ואיך אני בטוח שהכסף הזה אכן מוצע?

ראובן ריבלין:


בזמנו עזר משרד השיכון בפיתוח כל מיני רכישות שנעשו על-ידי יהודים.

היו"ר יעקב ליצמן:


זה לא שייך לשמירה.

ראובן ריבלין:


אז נתנו לו את כל התקציב גם לשמירה.

קריאה:


אלה הן חברות שמירה.

ראובן ריבלין:


לא. זה היה צינור.

היו"ר יעקב ליצמן:


אני יודע שמדובר בשמירה שהייתה בעיר העתיקה, אבל איך אני יודע שאותה שמירה תמשיך בעתיד?

ראובן ריבלין:


אני מודיע לך חד-משמעית שהמשטרה אחראית על כל השמירה.

אביגדור יצחקי:


ממש לא. המשטרה הוציאה מידה את הנושא של השמירה בעיר העתיקה והעבירה אותו לחברה פרטית.

ראובן ריבלין:


היא החזירה אותו.

היו"ר יעקב ליצמן:


בתקציב 2007 היה תקציב מיוחד לזה, אבל שם זה בוטל והעבירו את זה למשרד לביטחון פנים.

ודים גורדון:


הייתה החלטת ממשלה מ-12 לספטמבר 2006 על אחריות אבטחת מזרח ירושלים ממשרד השיכון למשרד לביטחון פנים על זרועותיו. לפיכך בתקציב 2007 יועברו 16 מיליון שקלים כי משרד השיכון אחראי על אבטחת מזרח ירושלים עד יולי 2007. מיולי 2007 למעשה המשרד לביטחון פנים יהיה אחראי על האבטחה, ומשנת 2008 הם יקבלו 36 מיליון שקלים. התקציב יהיה צבוע בתוכנית נפרדת עבור אבטחה במזרח ירושלים.

היו"ר יעקב ליצמן:


אני אומר לך מה אני מבקש ואומר זאת לפרוטוקול. אני רוצה להציע הצעה ואני בטוח שחברי ועדת הכספים יתמכו בי. אני דורש שבתוך המשרד לביטחון פנים, בספר הירוק, שם תהיה תקנה מיוחדת לגבי הכסף הזה שמיועד לשמירה על העיר העתיקה.

ראובן ריבלין:


במשטרה?

היו"ר יעקב ליצמן:


כן. 

קריאה:


צריך  להתנגד להעברה הזאת.

היו"ר יעקב ליצמן:


ברגע שאתה עושה את מה שאני רוצה, הכסף צריך להיות מיועד אך ורק לזה ואתה לא יכול להוציא אותו על משהו אחר.

אביגדור יצחקי:


יעבירו את זה לדברים אחרים במשטרה. אם זאת לא תהיה חברה פרטית, לא תהיה שמירה במזרח ירושלים.

היו"ר יעקב ליצמן:


זו ההצעה שלי. למישהו יש הצעה יותר טובה? אני אתמוך בכל הצעה. ממילא אנחנו לא מצביעים.

ראובן ריבלין:


התקנה שקבעה את ה-36 מיליון הייתה תקנה במשק סגור.  אם השומרים במקום היו נתקלים באיזושהי בעיה, היו מזעיקים את המשטרה. באה המשטרה והיא אמרה שהיא לא לוקחת על דברים ספציפיים כי היא שומרת על כל עם ישראל ועל כל שטח ריבוני של מדינת ישראל באשר הוא, ועל-פי  פקודת צה"ל ומשמר הגבול גם במקומות אחרים. זה נכנס ישר לתקציב המשטרה  והמשטרה לא מייחדת תפקידים לעניין זה, אלא במסגרת הכוללת היא נותנת את האחריות על השמירה.

אביגדור יצחקי:


עיקר ההוצאה היא לא על שכר אלא יש שם הרבה בעיות של תחזוקה של מצלמות, שלשם הולך עיקר הכסף כי המצלמות הן השומר העיקרי ולא בני אדם.

היו"ר יעקב ליצמן:


מי בעד פנייה מספר 409? מי נגד?

פנייה מספר 409 – אושרה
פנייה מספר 412


מי בעד? מי נגד?

פנייה מספר 412 – אושרה

פנייה מספר 371

יובל פרידמן:


הפנייה הזו נועדה להעביר 91 תקנים לבתי-החולים הממשלתיים. זאת בעקבות סיכום שהושג ב-1 במאי.

היו"ר יעקב ליצמן:


מי בעד? מי נגד?

פנייה 371 – אושרה

פנייה מספר 413-414

גלית פלצור:


הפנייה נועדה להעביר 1.9 מיליון שקלים לחטיבה להתיישבות לשם הקמת תשתית.

היו"ר יעקב ליצמן:


מורידים כסף מהחטיבה להתיישבות?

גלית פלצור:


לא. מוסיפים.

שלי יחימוביץ:


מצד אחד אני בעד המפונים, מצד שני אני נגד ההסכם הקלוקל הזה שהושג.

היו"ר יעקב ליצמן:


מי בעד? מי נגד? מי נמנע?

פנייה מספר 413-414 – אושרה

פנייה מספר 402 – משרד החינוך

קריאה:


הפנייה היא התאמה של ההרשאה להתחייב בשל הכיתות וחידוש מבנים. מדובר ב-12 מיליון הרשאה להתחייב.

היו"ר יעקב ליצמן:


האם אדוני יכול להסביר לי היכן נמצא הכסף לכיתות של ש"ס?

מי בעד? מי נגד?

פנייה מספר 402 – אושרה

פנייה מספר 416-417 - חקלאות

אורלי דוידיאן:


הפנייה נועדה לתת סיוע בגין שפעת העופות.

היו"ר יעקב ליצמן:


מי בעד? מי נגד?

פנייה מספר 416-417 – אושרה

מחר בבוקר יתקיים דיון ברביזיה שהגיש אמנון כהן.

הישיבה ננעלה בשעה 12:00

